## FGV sol·licita que el conjunt de material històric ferroviari siga reconegut com a col·lecció museogràfica permanent

*** Este reconeixement permetrà regularitzar l’estat del patrimoni històric de l’empresa pública i optar a ajudes, fons o subvencions per a la seua conservació i difusió
* La col·lecció de vehicles i material històric ferroviari comprén una selecció de més d’un centenar de vehicles històrics, des de finals del segle XIX fins a l’actualitat**

Ferrocarrils de la Generalitat Valenciana (FGV) ha iniciat el procés per a sol·licitar oficialment, després d’acord del Consell d’Administració, que la seua col·lecció de material històric ferroviari siga reconeguda com a col·lecció museogràfica permanent per part de Conselleria d’Educació, Cultura, Universitats i Ocupació.

Este reconeixement permetrà regularitzar l’estat del patrimoni històric de l’empresa pública i optar a ajudes, fons o subvencions per a la seua millor conservació i difusió.

La col·lecció de vehicles i material històric ferroviari d’FGV comprén una selecció de més d’un centenar de vehicles històrics, a més de material, maquinària i aparells, contextualitzada fonamentalment entorn del transport ferroviari de via estreta, des de finals del segle XIX fins al moment actual: trens, tramvies, ferramentes, vestuari, senyals, lampisteria, cronometria, mobiliari i elements d’estació.

El patrimoni històric d’FGV està compost essencialment per la seua col·lecció de vehicles i material històric, infraestructures històriques i documents integrats en el seu arxiu històric.

Al seu torn, FGV ja disposa d’instal·lacions estables i adequades, en els tallers antics de Torrent, per a conservar el material, de manera que els vehicles restaurats podran ser visitables, ja que es troben en naus diàfanes i adequades per a les visites puntuals quan s’actualitze el pla de prevenció i evacuació.

Estos fons són gestionats per FGV des de l’any 2003, amb l’objectiu de protegir els béns culturals i espais d’interés historicocultural localitzats en les seues instal·lacions, tant de naturalesa moble, com immoble, documental o immaterial, desenrotllant labors d’investigació, inventari, catalogació i difusió, i sempre amb la finalitat de preservar i difondre la memòria històrica ferroviària d’FGV.

**Pla de gestió patrimonial**

FGV disposa actualment d’un pla de gestió patrimonial que té com a finalitat albergar, conservar i difondre el llegat més representatiu de l’origen, l’evolució, el present i el futur de la xarxa de tramvies i ferrocarrils de via estreta de la Comunitat Valenciana, sempre en relació amb la resta de mitjans de transport i infraestructures que la vertebren.

Per este motiu, a més del material fundacional, també es compta amb elements procedents de donacions, adquisicions, cessions o depòsits temporals.

La labor de conservació i gestió està fonamentada en els postulats establits en la legislació vigent, així com en les recomanacions del Consell d’Europa respecte a la protecció i la conservació del patrimoni tècnic, industrial i de l’enginyeria civil, el Comité Internacional de Patrimoni Industrial (TICCHI-Espanya), la UNESCO, el Consell Internacional de Museus (ICOM) o el Pla nacional de patrimoni industrial, així com de grups de treball i tècnics especialistes en la matèria d’institucions museístiques.

Els servicis d’FGV desenrotllen actuacions específiques d’organització, conservació i investigació, encaminades a la difusió del patrimoni ferroviari en tots els aspectes: patrimoni moble, immoble i documental. L’objectiu és la projecció i el gaudi social d’una mirada al passat per a comprendre millor el present i afrontar els reptes de futur.

Totes estes actuacions seguixen els postulats dels plans nacionals del patrimoni cultural del Ministeri de Cultura i Esport, com a base informativa per a prendre decisions, establir una metodologia d’actuació i fixar prioritats en funció de les necessitats del patrimoni, amb l’objectiu últim de protegir i conservar els béns culturals.

Fecha: 16/08/2025